Document ID: 32004D0762

KOMISSION PÄÄTÖS,
tehty 12 päivänä marraskuuta 2004,
päätöksen 2003/828/EY muuttamisesta siltä osin kuin on kyse eläinten siirroista Espanjassa ja Portugalissa sijaitsevalta rajoitusvyöhykkeeltä ja sen sisällä Espanjassa ilmenneiden bluetongue-taudin purkausten yhteydessä
(tiedoksiannettu numerolla K(2004) 4398)
(ETA:n kannalta merkityksellinen teksti)
(2004/762/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon lampaan bluetongue-taudin torjunta- ja hävittämistoimenpiteitä koskevista erityissäännöksistä 20 päivänä marraskuuta 2000 annetun neuvoston direktiivin 2000/75/EY (1) ja erityisesti sen 8 artiklan 2 kohdan d alakohdan, 9 artiklan 1 kohdan c alakohdan ja 12 artiklan,
ottaa huomioon eläinlääkärin- ja kotieläinjalostustarkastuksista yhteisön sisäisessä tiettyjen elävien eläinten ja tuotteiden kaupassa 26 päivänä kesäkuuta 1990 annetun neuvoston direktiivin 90/425/ETY (2) ja erityisesti sen 10 artiklan 3 ja 4 kohdan,
sekä katsoo seuraavaa:
(1)
Bluetongue-tautiin liittyvistä suoja- ja valvontavyöhykkeistä 25 päivänä marraskuuta 2003 tehty komission päätös 2003/828/EY (3) hyväksyttiin bluetongue-taudin saastuttamilla yhteisön alueilla vallinneen tilanteen pohjalta. Päätöksessä rajataan suoja- ja valvontavyöhykkeet (’rajoitusvyöhykkeet’), jotka vastaavat tiettyjä epidemiologisia tilanteita, ja vahvistetaan edellytykset direktiivissä 2000/75/EY säädetystä poisvientikiellosta tehtäville poikkeuksille, jotka koskevat tiettyjä eläinten ja niiden siemennesteen, munasolujen ja alkioiden siirtoja näiltä vyöhykkeiltä ja niiden läpi.
(2)
Siirrot olisi voitava epidemiologisista syistä kieltää rajoitusvyöhykkeillä bluetongue-taudin leviämisriskin pienentämiseksi.
(3)
Bluetongue-taudin virusta on vastikään todettu esiintyvän Andalusiassa ja Extremadurassa Etelä-Espanjassa.
(4)
Direktiivin 2000/75/EY mukaisesti ja bluetongue-taudin viimeaikaisten purkausten saastuttamien Espanjan alueiden maantieteellinen, ekologinen ja epitsootologinen tilanne huomioon otettuna päätöksen 2003/828/EY liitteessä I olevaa rajoitusvyöhykkeiden luetteloa olisi muutettava nämä alueet kattavan uuden rajoitusvyöhykkeen lisäämiseksi luetteloon. Päätöstä 2003/828/EY olisi muutettava vastaavasti.
(5)
Portugalissa ei ole havaittu bluetongue-taudin purkauksia, mutta epidemiologisen johdonmukaisuuden ja ekologisen jatkuvuuden vuoksi tietyt Portugalin alueet olisi myös lisättävä uuteen rajoitusvyöhykkeeseen. Taudin leviämisen ehkäisemiseksi olisi kiellettävä eläinten siirrot uuden rajoitusvyöhykkeen Espanjalle kuuluvasta osasta Portugaliin.
(6)
Direktiivissä 90/425/ETY säädetään, että tiettyjä väliaikaisia varotoimenpiteitä voidaan toteuttaa, jos yhteisön alueella puhkeaa epitsoottinen eläintauti. Eräistä lampaiden bluetongue-taudin vastaisista suojatoimenpiteistä Espanjassa 14 päivänä lokakuuta 2004 tehty komission päätös 2004/697/EY (4) hyväksyttiin, kun oli saatu ilmoituksia kyseisen taudin puhkeamisesta tietyissä Espanjan maakunnissa vuonna 2004. Päätöksen mukaisesti kyseiset toimenpiteet on saatettu elintarvikeketjua ja eläinten terveyttä käsittelevän pysyvän komitean käsiteltäväksi sen 19 päivänä lokakuuta 2004 pitämässä kokouksessa. Viimeaikaisen kehityksen vuoksi suojatoimenpiteet, joista on säädetty päätöksellä 2004/697/EY, olisi kumottava ja korvattava päätöksessä 2003/828/EY, sellaisena kuin se on muutettuna tällä päätöksellä, säädetyillä toimenpiteillä.
(7)
Tässä päätöksessä säädettyjä toimenpiteitä olisi tarkasteltava elintarvikeketjua ja eläinten terveyttä käsittelevässä pysyvässä komiteassa, jonka on määrä kokoontua 11 päivänä marraskuuta.
(8)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Muutetaan päätös 2003/828/EY seuraavasti:
1)
Korvataan 1 artiklan kolmas alakohta seuraavasti:
”Tämä päätös ei vaikuta 2 artiklan 1 kohdan ensimmäisessä alakohdassa tarkoitetuilla rajoitusvyöhykkeillä tehtäviin sisäisiin siirtoihin, jollei toisin säädetä.”
2)
Korvataan 2 artiklan 1 kohta seuraavasti:
”1. Rajoitusvyöhykkeet A, B, C, D, E ja F on rajattava liitteessä I esitetyllä tavalla.
Näitä vyöhykkeitä koskevasta poisvientikiellosta voidaan poiketa ainoastaan tässä päätöksessä vahvistetuin edellytyksin.
Liitteessä I vahvistetun rajoitusvyöhykkeen F osalta kielletään bluetongue-taudille alttiisiin lajeihin kuuluvien elävien eläinten siirrot Espanjan alueelta Portugaliin paitsi, jos toimivaltaiset viranomaiset antavat siirroille luvan.”
3)
Lisätään liitteeseen I seuraava rajoitusvyöhyke F:
”Vyöhyke F
ESPANJA:
-
Cádizin, Málagan, Sevillan, Huelvan, Córdoban, Jaénin, Cáceresin ja Badajozin maakunnat,
-
Toledon maakunta (seuraavat piirikunnat: Oropesa, Talavera de la Reina, Belvis de Jara ja Los Navalmorales),
-
Ciudad Realin maakunta (seuraavat piirikunnat: Horcajo de los Montes, Piedrabuena, Almadén ja Almodóvar del Campo).
PORTUGALI:
-
Alentejon alueellinen maataloushallinto: seuraavat seutukunnat: Niza, Castelo de Vide, Marvão, Ponte de Sor, Crato, Portoalegre, Alter do Chão, Avis, Mora, Sousel, Fronteira, Monforte, Arronches, Campo Maior, Elvas, Arraiolos, Estremoz, Borba, Vila Viçosa, Alandroal, Redondo, Évora, Portel, Reguengos de Monsaraz, Mourão, Moura, Barrancos; Mértola, Serpa, Beja, Vidigueira, Ferreira do Alentejo, Cuba, Alvito, Viana, Montemor-o-Novo, Vendas Novas, Alcácer do Sal (A2-tien itäpuolella seuraavat kunnat: Santa Susana, Santiago ja Torrão) Gavião (seuraavat kunnat: Gavião, Atalaia, Margem ja Comenda),
-
Ribatejo e Oesten alueellinen maataloushallinto: seuraavat seutukunnat: Montijo (seuraavat kunnat: Canha, S. Isidoro de Pegões ja Pegões), Coruche, Salvaterra de Magos, Almeirim, Alpiarça, Chamusca (seuraavat kunnat: Pinheiro Grande, Chamusca, Ulme, Vale de Cavalos, Chouto ja Parreira), Constância (seuraava kunta: Sta Margarida de Coutada), Abrantes (seuraavat kunnat: Tramagal, S. Miguel do Rio Torto, Rossio ao Sul do Tejo, Pego, Concovoadas, Alvega, S. Facundo, Vale das Mós ja Bemposta).”
2 artikla
Kumotaan päätös 2004/697/EY.
3 artikla
Tätä päätöstä sovelletaan 16 päivästä marraskuuta 2004.
4 artikla
Tämä päätös on osoitettu kaikille jäsenvaltioille.
Tehty Brysselissä 12 päivänä marraskuuta 2004.

Labels: 8
18
0
6